Lárus mælir með því að fólk gangi og hjóli á Unglingalandsmótinu „ Það er mjög góð hugmynd að ganga og hjóla á milli íþróttasvæðis og tjaldsvæðis á Höfn . En svo er líka hægt að hlaupa út um allt og hjóla um nágrenni Hafnar “ segir Lárus Páll Pálsson , greinastjóri á Unglingalandsmóti UMFÍ sem fram fer á Höfn í Hornafirði um næstu verslunarmannahelgi . Unglingalandsmótið verður haldið 1. - 4. ágúst og er þetta 22. mótið fyrir 11 - 18 ára sem UMFÍ heldur frá árinu 1992 . Víkurbraut við íþróttasvæðið verður lokað fyrir bílaumferð og hægt á umferð að tjaldsvæði sem útbúið hefur verið sérstaklega fyrir þá þúsundir gesta sem sækja Unglingalandsmótið . Tjaldsvæðið skammt frá mótssvæðinu . Það er innifalið í mótsgjaldinu sem er 7.500 krónur fyrir hvern þátttakanda . Lárus mælir með göngu og hjólaferð á milli svæðanna og víðar líka fyrir þá sem vilja skoða Höfn og nágrenni Hafnar í Hornafirði . Hlauparar geta líka farið sömu leið . „ Það er margt fallegt að skoða á Höfn . Óslandið er mjög skemmtileg leið frá suðurodda Hafnar . Þetta er mikið fuglasvæði . Þaðan má fara fram hjá Sandbakkanum en þaðan sjást nokkrir jöklar . Það er frábært að enda í sundlauginni , " segir Lárus . „ En svo er hægt að fara langt á hjóli , jafnvel skoða víkingaþorpið við Stokksnes , “ bætir hann við og á þar við víkingaþorp sem reist var við fjallsræturnar á Stokksnesi sunnan Vestrahorns þar sem landnámsmaðurinn Hrollaugur Rögnvaldsson settist að . Ekki er um gamalt víkingaþorp að ræða heldur leikmynd sem leikstjórinn Baltasar Kormákur kom upp árið 2009 og hefur fengið að veðrast . Um 16,5 kílómetrar eru að Stokksnesi og til baka . Hér má sjá kort af göngu - og hlaupaleiðum á Höfn í Hornafirði . Hér má sjá víkingaþorpið á Stokksnesi en það fellur inn í landslagið . Undir myndinni er kort af göngu - og hlaupaleiðum við Höfn í Hornafirði .